ડોનાલ્ડ ટ્રમ્પ જે કરી રહ્યા છે એ એક રીતે કાંઈ વાંધાજનક કે નવું નથી. અમેરિકામાં ગેરકાયદે વસતા વિદેશી લોકો પ્રત્યેના ઇમિગ્રેશન કાનૂનના કડક અમલનો આ મામલો છે. આ કાયદો તો અગાઉથી જ અમલમાં હતો. ટ્રમ્પ હવે તેના ચુસ્ત અમલીકરણની દિશામાં આગળ વધી રહ્યા છે. અમેરિકામાં લગભગ સવા કરોડ વિદેશીઓ કોઈ પણ જાતના કાનૂની દસ્તાવેજ વિના રહે છે. તેમાં લગભગ ત્રણ લાખ અમેરિકન-ભારતીયોનો પણ સમાવેશ થાય છે. આ બધા લોકો પર દેશ-નિકાલનો ખતરો તોળાઈ રહ્યો છે. ટ્રમ્પની પહેલાંના પ્રમુખ બરાક ઓબામાના સમયમાં પણ નીતિ તો આ હતી પરંતુ તેના પર કડકાઈથી અમલ કરાતો ન હતો. અમેરિકામાં ગેરકાયદે વસતા સવા કરોડ લોકોમાં મોટા ભાગના લોકો લેટિન અમેરિકા અને મેક્સિકોમાંથી આવેલા છે. ટ્રમ્પ મેક્સિકોની સરહદે દીવાલ બનાવવાનું કહી ચૂક્યા છે, પરંતુ એથી વધુ વિવાદાસ્પદ વાત તો મેક્સિકોથી આવેલા ત્રીસ લાખ લોકોની હકાલપટ્ટી કરવાની છે. રાષ્ટ્રીય સુરક્ષાની દૃષ્ટિએ ટ્રમ્પ વહીવટીતંત્રની વાતને ગેરવાજબી ગણી શકાય તેમ નથી. ભારતમાં ગેરકાયદે ઘૂસી આવેલા બાંગ્લાદેશીઓ જે સમસ્યા સર્જી રહ્યા છે અને તેનાથી ભારતના લોકોન જે સહન કરવું પડે એ આપણે જાણીએ છીએ. આપણા રાજકારણીઓએ ભારતની હાલત ધર્મશાળા જેવી બનાવી નાખી છે. અમેરિકા જેવા દેશોમાં એવું ચાલતું નથી. આપણે બાંગ્લાદેશીઓની હકાલપટ્ટી નથી કરતા તો એ આપણી નબળાઈ છે.